ઉતરાયણમાં ગુજરાતમાં કુલ 14ના મોત, છ હજાર ઈમરજન્સી
નવગુજરાત સમય | Publish Date: Jan 16 2018 12:44PM
ઉતરાયણના બે દિવસ દરમિયાન શહેરમાં કુલ ચાર વ્યક્તિના મોત નિપજ્યાં છે જ્યારે ૨૦૦થી વધુ વ્યક્તિને ઈજા પહોંચી છે. ચારે વ્યક્તિના મોત ધાબા પરથી પડી જવાના કારણે થયા છે. જ્યારે રાજ્યમાં કુલ 14ના મોત થયા હતા. બીજી તરફ શહેરની સિવિલ હોસ્પિટલ સહિત અમદાવાદ મ્યુનિસિપલ કોર્પોરેશનની હોસ્પિટલમાં બે દિવસમાં ૨૦૦થી વધુ વ્યક્તિને પતંગની દોરી તેમજ ધાબા પરથી નીચે પડવાના કારણે ઈજા પહોંચી હતી. આ ઉપરાંત એવા ઘણા દર્દીઓ હતા જેમને ખાનગી હોસ્પિટમલાં સારવાર આપવામાં આવી હતી. જેની સરકારી સોંપડે ક્યાંય નોંધ કરવામાં આવી નથી.
૩૮ વર્ષીય જાવેદ ગુલામ ખાન બલોચ જુહાપુરા વિસ્તારમાં આવેલા અંબર ટાવર પાસે રહેતા હતા તેમને ફેક્ચર થતા વી.એસ. હોસ્પિટલ ખસેડાયા હતા. સારવાર દરમિયાન તેમનું સોમવારે મોત નિપજ્યું હતું જ્યારે શાહપુરમાં રહેતા ૮ વર્ષીય દેવર્ષ વાઘેલાને માથાના ભાગે ઈજા થા મોત નિપજ્યું હતું. ઉતરાયણના દિવસે મણિનગરમાં રહેતા ૨૯ વર્ષીય અંકિત અશ્વિનભાઈ રાવલને પણ માથામાં ઈજા પહોંચી હતી અને સારવાર દરમિયાન મોત નિપજ્યું હતું. આ ઉપરાંત રામોલમાં રહેતા ૨૬ વર્ષીય પ્રવિણ કટારાનું ધાબેથી નીચે પટકાતા મોત નિપજ્યું હતું.
ઉતરાયણના બે દિવસ દરમિયાન શહેરની કોર્પોરેશન અને સિવિલ હોસ્પિટલમાં ૨૦૦થી વધુ ઈજાના કેસ નોંધાયા હતાં. જેમાં ૧૦૦ જેટલાને સારવાર આપી ઘરે મોકલી દેવામાં આવ્યા હતાં. અમદાવાદ સિવિલ હોસ્પિટલમાં બે દિવસ દરમિયાન કુલ ૪૦ જેટલા કેસ નોંધાયા હતાં. જેમાંથી ૨૦ દર્દીઓને ભારે ઈજા થઈ હોવાથી તેમને દાખલ કરવાની ફરજ પડી હતી જ્યારે અન્ય દર્દીઓને ઓપીડી સારવાર આપી ઘરે મોકલી દેવામાં આવ્યા હતાં. ડૉક્ટરોના જણાવ્યા પ્રમાણે સરકારના જાગૃતિ કાર્યક્રમોના કારણે લોકો જાગૃત બન્યા હતાં.
રજા હોવાથી અંગો ન સ્વીકારાયા!
મણિનગરમાં રહેતા ૨૯ વર્ષીય અંકિત અશ્વિનભાઈ રાવલનું ધાબેથી પડી જવાના કારણે મોત નિપજ્યું હતું. અંકિત રિક્ષા ચલાવી ઘરનું ગુજરાન ચલાવતો હતો. અંકિતના ઘરમાં ચાર વર્ષીય બાળકી, પત્ની અને વૃદ્ધ માતા-પિતા છે. એલ.જી. હોસ્પિટલમાં સારવાર દરમિયાન મોત નિપજ્યા બાદ અંકિતના અંગોનું દાન કરવા સિવિલ હોસ્પિટલ લઈ જવાયો હતો, પરંતુ ઉતરાયણ હોવાથી હોસ્પિટલમાં સ્ટાફ નહીં હોવાના કારણે તેના અંગો દાન થઈ શક્યા નહોંતા. પરિવારે હોસ્પિટલ સત્તાવાળાઓ સામે વિનંતી કરી ત્યારે મહાજહેમતે અંકિતની આખોનું દાન સ્વીકારવામાં આવ્યું હતું. વહાલસોયાના અંગોનું દાન નહીં કરી શકતા પરિવાર અને સગાઓમાં તંત્ર સામે રોષ જોવા મળ્યો હતો.
બે દિવસમાં રાજ્યમાં ૬ હજાર ઈમરજન્સી
૧૦૮ એમ્બ્યુલન્સમાં બે દિવસ દરમિયાન ૬ હજાર જેટલી ઈમરજન્સી કોલ નોંધાયા હતા. જેમાં મુખ્યત્વે ઉંચાઈથી પડી જવું, ઠોકર વાગતા પડી જવું, વાહન અકસ્માત, ડિ-હાઈડ્રેશન, મારામારી સહિતના બનાવો જોવા મળ્યા હતાં. ૧૦૮ દ્વારા જાહેર કરાયેલા આંકડાં મુજબ ૧૪મી તારીખે ૨૪ કલાક દરમિયાન સમગ્ર રાજ્યમાં કુલ ૩૫૨૭ ઈમરજન્સી કેસ નોંધાયા હતા જ્યારે ૧૫મી તારીખે બપોરે એક વાગ્યા સુધીમાં કુલ ૧૮૦૧ ઈમરજન્સી કેસ નોંધાયા હતાં. ઉતરાયણના પહેલા દિવસે માત્ર અમદાવાદ શહેરમાં ૬૧૮ ઈમરજન્સી કેસ નોંધાયા હતાં અને બીજા દિવસે પણ ૫૦૦થી વધુ કેસ નોંધાયાનો અંદાજ છે.